Pécs, 2021. május 14.

**A PTE SZESZI tanulói a tudományos életben is sikeresen helytállnak**

A Pécsi Tudományegyetem Egészségtudományi Karán (PTE ETK) a napokban megrendezett XXVII. Tudományos Diákköri Konferencián a PTE Szociális és Egészségügyi Technikum és Szakképző Iskola (SZESZI) 11. évfolyamos tanulói is lehetőséget kaptak a részvételre. A tanulók mentőtiszt, gyógytornász, és dietetika szakterületeken mérettették meg magukat.

A mentőtiszti témakörben három, a gyógytornászoknál két fő, míg a dieteikusoknál egy tanuló kapott mentorálási segítséget a PTE Egészségtudományi Kar oktatóitól. Közülük Bocz Botond (11. A) a mentőtiszti szekcióban II. helyezést ért el, *Az égett betegek helyszíni folyadékterápiájának vizsgálata, egy új prehospitalis formula hatékonysága* c. tudományos előadásával. Így továbbjutott az Országos Tudományos Diákköri Konferenciára. Témavezetője: Pandur Attila András, az Oxiológiai, Sürgősségi Ellátási Tanszék szakoktatója volt.

Bosnyák Noémi, Böndök Zsófia, Csóka Boglárka, Farda Napsugár, Kubik Boglárka, Laufer Noémi tudományos munkájuk elismeréséül a Pécsi Tudományegyetem Egészségtudományi Kar ajándékcsomagját vehették át. Kimagasló eredményüket tovább növeli az a tény, hogy a PTE SZESZI első alkalommal vett részt felsőoktatási Tudományos Diákköri Konferencián. Mentoruk Páczi Andrea szakmai oktató volt.

A TDK résztvevői a képen balról jobbra: Farda Napsugár (11.a), Bocz Botond (11.a), Páczi Andrea, Bosnyák Noémi (11.b), Csóka Boglárka (11.a), Laufer Noémi (11.a), Böndök Zsófia (11.b), Kubik Boglárka (11.b)

A Pécsi Tudományegyetem Szociális és Egészségügyi Technikum és Szakképző Iskolája a térség és Baranya megye elsőszámú egészségügyi szakképzője. A több mint 75 éve működő intézmény az egészségügy mellett, a szociális és sport ágazati képzések szakmai oktatását is ellátja, nem csupán a 9. évfolyamra épülő nappali rendszerű képzésben, de az érettségivel rendelkező, szakmát tanulni vágyó felnőttek körében is.

További információ:

Tóth Réka

PTE SZESZI stratégiai és minőségirányítási igazgatóhelyettes

toth.reka@pte.hu

+36 30 186 66 02